Národný futbalový štadión

Tehelné pole je nový futbalový štadión v Bratislave. Okrem športovej časti je súčasťou komplexu aj nákupné centrum, administratívna budova a obytný komplex Byty Tehelné pole. Je to domáci stánok ŠK Slovan Bratislava. Štadión s kapacitou 22 500 miest bol od decembra 2018 v predbežnom užívaní, od 3. decembra 2019 má právoplatnú kolaudáciu. Slávnostne bol otvorený dňa 3. marca 2019 zápasom ŠK Slovan Bratislava proti Spartaku Trnava. Štadión bol postavený na pôvodnom mieste zbúraného starého štadiónu Tehelné pole a spĺňa kritériá UEFA kategórie 4.

Stavba a cena 
Stavba sa začala 1. septembra 2016. Stavala ho spoločnosť Strabag Pozemné a inžinierske staviteľstvo. Pôvodná zmluvná cena výstavby športovej infraštruktúry, stanovená verejnou súťažou, bola vo výške 49,81 milióna eur bez DPH (60 miliónov eur s DPH). 

Majiteľa Slovanu Ivana Kmotríka st. nakoniec vyšla stavba na viac ako sto miliónov eur a vláda SR prispela na jeho výstavbu 27 miliónmi. 

Vo februári 2020 (už po tom, čo Kmotrík dostal dotáciu 27,2 milióna EUR) prebehla verejná diskusia, či má štát akceptovať navýšenie ceny, ktorú má ešte zaplatiť. V roku 2016 minister školstva Peter Plavčan (nominant SNS) prekročil svoju právomoc, keď podpísal dodatok k zmluve o poskytnutí dotácie (0384/2016) ale najmä keď podpísal rozsiahlu zmluvu o budúcej kúpnej zmluve s NFŠ, a.s. (0385/2016), v dôsledku čoho sa po 3 rokoch od uzavretia, teda od mája 2019 hľadí, ako keby zmluva neexistovala. Napriek tomu v januári 2020 dovtedy dohodnutú maximálnu sumu 75,2 milióna eur Ministerstvo školstva pod vedením ministerky Martiny Lubyovej a historicky prvého štátneho tajomníka iba pre oblasť športu Jozefa Gönciho navrhlo ešte zvýšiť o ďalších 23,247 milióna eur na celkovo 98,447 milióna eur. 

Vláda SR 29. januára 2020 so zvýšením ceny súhlasila a 7. februára 2020 minister financií Ladislav Kamenický (SMER-SD) poukázal na účet Ministerstva školstva sumu 90 936 400 eur a toto všetko bez zverejnenia ďalších podkladov a len mesiac pred voľbami do NR SR. Prípadná kúpa štadióna by aj bez navýšenia bola najväčšia verejná investícia do športu v dejinách samostatnej SR od roku 1993. Vláda sa rozhodla súhlasiť na základe 2 hlasov z prítomných 4 členov tzv. monitorovacieho výboru (1 sa zdržal, 1 nehlasoval), ktorých mená neboli doteraz zverejnené a ani sprístupnené.

Dôvodom zvyšovania ceny malo byť, že koncom novembra 2019 oznámila Kmotríkova spoločnosť vo vestníku Úradu pre verejné obstarávanie, že hodnota zákazky stúpla o 4,37 milióna eur (dodatočné stavebné práce súvisiacich so vzduchotechnikou, kúrením a chladením a zdravotechnikou, ktoré neboli zahrnuté v pôvodnej zmluve) a potrebujú ďalších približne 22,5 milióna eur bez DPH ako investície do vybavenia štadióna – audiotechniky, kabeláže, vzduchotechniky či elektroinštalácie.

Transakcia (doplatenie a odkúpenie štadióna štátom) sa nakoniec neuskutočnila. Vo vládou schválenom uznesení č. 30/2020 (z 29. 1. 2020) a ani v návrhu dodatku č. 2, ktorú mala podpísať ministerka školstva, nie je vôbec uvedená konkrétna finálna kúpna cena, namiesto ktorej sú tam iba bodky, a teda platí, že vláda SR neschválila žiadnu určitú kúpnu cenu.

V súvislosti s reálnou hodnotou výstavby, avizovanými signálmi o zvýšení celkovej ceny za výstavbu a prípadným vyšším príspevkom štátu ministerka uviedla už v decembri 2019, že rezort nedisponuje zatiaľ žiadnou cenovou kalkuláciou zo strany zhotoviteľa. Ministerstvo si však podľa jej slov objednalo znalecký posudok na hodnotu štadióna. „Keď ho budeme mať v rukách, budeme vedieť, akú hodnotu má toto aktívum celé,“ dodala. Posudok nebol zverejnený a ministerka Lubyová dodatok 2 nepodpísala do konca svojho funkčného obdobia. Vláda Petra Pellegriniho, vrátane Lubyovej, podala po februárových voľbách 20. marca 2020 demisiu. Štadión je teda národný len čiastočne.

Referencie

Externé odkazy
 Štadion Tehelné pole na stránkach ŠK Slovan Bratislava 
  Tehelné pole padne, šport.sk
 Futbalová hlava 22, šport.sk 
 cubedesign.sk  

Futbalové štadióny na Slovensku
Štadióny v Bratislave
ŠK Slovan Bratislava